Rīgā, 08.03.2021. Nr. 2-10/15

**Finanšu ministrijai**

*Par Finanšu ministrijas sagatavoto projektu “Par samazinātu darbaspēka nodokļu likmju piemērošanu sezonālajos darbos nodarbināto ienākumam” (VSS-116)*

Latvijas Darba devēju konfederācija (LDDK) ir iepazinusies ar Finanšu ministrijas (FM) sagatavoto projektu “Par samazinātu darbaspēka nodokļu likmju piemērošanu sezonālajos darbos nodarbināto ienākumam” *(turpmāk – Projekts*) un pauž atbalstu **sezonas laukstrādnieku ienākuma nodokļa režīma** attīstīšanai.

LDDK īpaši vērš uzmanību uz apstākli, ka Projektā ir secināts, ka sezonas laukstrādnieku ienākuma nodokļa režīma izvērtēšanas kritēriji un rādītāji liecina, ka **sezonas laukstrādnieku ienākuma nodokļa režīms mazina ēnu ekonomiku augļkopības un dārzkopības nozarē, kā arī būtiski samazina darba devējiem (lauksaimniekiem) administratīvo slogu sezonas laukstrādnieku nodarbināšanā**.

LDDK aicina izvērtēt iespēju paplašināt sezonas laukstrādnieku ienākuma nodokļa piemērošanas tvērumu tādos sezonas rakstura darbos kā akmeņu lasīšanā, sējumu ravēšanā, lopbarības sagatavošanā, lopu ganīšanā un ganību ierīkošanā, grāvju kopšanā un krūmu griešanā, meža stādīšanā, augļu, ogu un dārzeņu tirdzniecībā, lauksaimniecības produktu apstrādē un pārstrādē, kā arī tādas traktortehnikas un lauksaimniecības pašgājējmašīnu vadīšanā, kuras izmanto augļkopības un dārzkopības darbos. Visi minētie darbi ir sezonāla rakstura un nav veicami pastāvīgi.

Lai uzlabotu Projekta kvalitāti un nodrošinātu informācijas LDDK izsaka šādus iebildumus un komentārus:

1. LDDK **iebilst pret** sadaļā “Sezonas laukstrādnieku ienākuma nodokļa maksātāju nostrādāto dienu skaits un darba sezonalitāte” (14.lpp.) noslēguma daļā (15.lpp. apakšā) ietverto **pamatojumu** priekšlikumam nepārskatītlikuma “Par iedzīvotāju ienākuma nodokli” 11.12 panta otrās daļas 1.punktā noteikto sezonas darbos atļauto kalendāra dienu skaitu (65 dienas) kritēriju.

**Pamatojums**

Tam, ka 2020.gadā tikai 6% sezonā nostrādāja vairāk par 50 dienām, nevajadzētu būt par šķērsli kritērija pārskatīšanai. Jāņem vērā apstāklis, ka to sezonas laukstrādnieku skaits, kas sezonā nostrādā vairāk par 50 dienām, ik gadu pieaug. Arī atsauce uz to, ka ar 2021.gada 1.jūliju tiek ieviestas minimālās valsts sociālās apdrošināšanas obligātās iemaksas, bet minimālās valsts sociālās apdrošināšanas obligātās iemaksas nepiemēros sezonas laukstrādnieku ienākuma nodokļa maksātājam, tad sezonas laukstrādnieku ienākuma nodokļa maksātāji jeb augļkopības un dārzkopības nozarē nodarbinātie tiktu nostādīti labvēlīgākā situācijā pret citiem nodokļu maksātājiem, LDDK ieskatā nav pamatoti, jo sezonas laukstrādnieki nav salīdzināmā situācijā ar vispārīgajā darba nodokļu režīmā nodarbinātajām personām (ir absolūti atšķirīgs darba tiesisko attiecību regulējums ar ievērojami zemākām darbinieka garantijām). Satversmes tiesa, vērtējot Satversmes 91.panta tvērumu, vairākos spriedumos ir norādījusi, ka atšķirīgās situācijās ne tikai drīkst, bet ir nepieciešams piemērot atšķirīgus nosacījumus.

1. LDDK iebilst pret sadaļā “2.4. Sezonas laukstrādnieku ienākuma nodokļa maksātāju sociālā nodrošinājuma izvērtējums” izteikto argumentu: “ja personai sociālās apdrošināšanas obligāto iemaksu objekts veidosies tikai no sezonas laukstrādnieku ienākuma nodokļa, tad šīs valsts sociālās apdrošināšanas obligātās iemaksas nav pietiekamas, lai nodrošinātu uzkrājumu minimālās vecuma pensijas apmēram.” (19.lpp.)

**Pamatojums**

Katras personas darbspējas vecuma laikposmā ir dažādi periodi (studijas, bērnu aprūpe u.c.) ar atšķirīgiem sociālajiem apstākļiem, kas būtiski ietekmē iespējas uzņemties pilna laika darba slodzi. Savukārt pensiju kapitāls veidojas no visā darbmūžā veiktajām iemaksām. Turklāt, lai persona vispār kvalificētos vecuma pensijas saņemšanai, tās apdrošināšanas stāžam ir jābūt ne mazākam par 15 gadiem (no 2025.gada - ne mazākam par 20 gadiem). No tā izriet, ka pat teorētiski pieņemot, ka daļa personu savu apdrošināšanu balstīs tikai uz sezonas darbiem, tās, visdrīzāk, nekvalificēsies vecuma pensijas saņemšanai un, sasniedzot pensijas vecumu, varēs pretendēt tikai uz valsts sociālā nodrošinājuma pabalstu, kas Latvijā būtiski neatšķiras no minimālās vecuma pensijas un tiek maksāts no pamatbudžeta. Savukārt šo personu veiktās sociālās apdrošināšanas iemaksas tiks izmantotas pensiju izmaksas līdzfinansēšanai citām personām.

1. LDDK iebilst pret trešajā sadaļā“3.Zemkopības ministrijas priekšlikumi sezonas laukstrādnieku ienākuma nodokļa režīma paplašināšanai”ietverto argumentu konceptuālajam iebildumam pret sezonas laukstrādnieku ienākuma nodokļa tvēruma paplašināšanu.

**Pamatojums**

FM savu iebildumu pamato ar to, ka personas, kuras piemēro sezonas laukstrādnieku ienākuma nodokļa režīmu, valsts sociālās apdrošināšanas obligātās iemaksas veic no objekta, kas nesasniedz minimālo algu, līdz ar to līdzvērtīgi nepiedalās sociālās apdrošināšanas sistēmā. Jānorāda, ka Latvijā valsts obligātā sociālās apdrošināšanas sistēmā ir ietverts proporcionalitātes princips, kura ietvaros personām sociālās apdrošināšanas pakalpojumi ir līdzvērtīgi veiktajām iemaksām. Otrs aspekts ir Projektā minētais, ka joprojām tikai 262 lauksaimnieki jeb 9% izmanto sezonas laukstrādnieku ienākuma nodokļa režīmu, kaut gan pēc Zemkopības ministrijas vērtējuma to būtu jāizmanto vismaz 2 852 lauksaimniekiem. Tas nozīmē, ka sezonas darbos, iespējams, ir nodarbināts ievērojams skaits tādu personu, kuras vispār nepiedalās sociālās apdrošināšanas sistēmā un nav apdrošinātas pret sociālajiem riskiem un šobrīd ir nepieciešams visvairāk koncentrēties uz šo personu iesaisti valsts obligātā sociālās apdrošināšanas sistēmā.

1. LDDK iebilst pret trešajā sadaļā ietverto FM uzsvērto sasaisti starp sezonas laukstrādnieku ienākuma nodokļa piemērošanu un nekustamā īpašuma nodokļa nosacījumiem meža jaunaudzēm (24.lpp.).

**Pamatojums**

Katram no šiem nodokļiem ir savi mērķi. Tāpat arī šo nodokļu atvieglojumiem ir savi mērķi. Pārāk cieša šo nodokļu un to atvieglojumu sasaiste var rezumēties tādās konsekvencēs, ka, piemēram, personām, kuras maksā augstu nekustamā īpašuma nodokli ir jāpiemēro zemāka ienākuma nodokļa likme un tamlīdzīgi.

Cieņā

Ģenerāldirektore (paraksts\*) L.Meņģelsone

\*Dokuments ir parakstīts ar drošu elektronisko parakstu

Pēteris Leiškalns

peteris.leiskalns@lddk.lv

67225162